Горачићки епитафи: председници сеоске општине
Горачићки епитафи: председници сеоске општине и примирителног суда преписи су епитафа са надгробних споменика у драгачевском селу Горачићи. Записи представљају драгоцена микро-историјска сведочанства која сведоче о житељима овог села током 19. и прве половине 20. века, осветљавајући бројне друштвене и животне околности.

 Након доношења „Турског устава” 1838. године у Србији је, поред осталог, отпочело и образовање примирителних судова - општинских и окружних. Са радом су почели у првој половини наредне године. Састојали су се од председатеља и двојице кметова (чланова - помоћника). Првобитно, у њиховој надлежности било је решавање спорова и изрицање казни (до три дана затвора или 10 батина). Касније им је надлежност проширивана. Председници примирителних судова били су уједно и председници општина. О тим судовима, односно о општинским управама мало се пише (...) тим пре ако се зна да су за председатеље примирителних судова, потом председнике општинских судова и општина бирани часни, уважени и угледни људи. Постоји један извор података које хроничари не користе превише, а који чувају имена и таквих људи. Реч је о епитафима на надгробним споменицима и крајпуташима.

Епитафи: 

 Овде почива раб божи
 ПЕТАР Јоксимовић
 житељ села Горачића
 који је ратовао са Карађорђем
 у првом устанку 1804 г.
 и у свима ратовима учествовао
 све до 1813. г.
 када је Србија од Турака пропала
 и он је из шанца на Делиграду
 наблизу Алексинца
 из шанца искочијо
 и кроз турски ланац пробијо
 те се опет спасијо па је 1815 г.
 са Милошем Обреновићем
 и осталим војводама на Чачку
 турке надбили и уз пут терајући
 млого турака до Белице потукао
 и доста оружија од турака
 задобијао које и данас стоји.
 Био је општински претседник 20 год.
 и свуда је прву реч водијо
 поживијо 85 год
 (...)
 Сјеничића гробље

 Овде тихо почива
 блаженоупокоени раб божи
 Радисав Г. Ружичић
 жител горачки
 преседник целе општине г[орачке]
 кои часно поживи
 од своег рођења 50 г.
 а престависе 2-г новембра 1860 г.
 Бог да му душу прости.
 (...)
 Ружичића гробље

 Овде почива [тело]
 блаженоупокоеног раба божиег
 МИЛИВОЈА П. Ружичића
 преседател обштине г[орачке]
 пожи. 50 г.
 умре 26 ф. у 1861 г.
 Бог да му душу опрости.
 (...)
 Ружичића гробље

 О премили србски роде
 приђи ближе и реци
 Бог да прости
 блаженоупокоеног
 раба божиег
 МИЛОСАВА А. Зимоњића
 бивши житељ
 и преседатељ
 примирителног суда
 општине горачке
 који поживи 51 г.
 и престави се
 у блаж[ену] вјечност
 5 деке. 1862 г.
 (...)
 Зимоњића гробље

 О љубезни слатки роде
 прочитајте подпис овде
 кои показуе
 блаженоупокоеног раба божиег
 краброг Србина
 ЕВРЕМА Царевића 
 житела горачког
 преседатела целе
 општине горачке
 коие од своег рођена
 42 г. живио
 а од Христа (...) 1867. (...) маја
 блаженост са вечностиу променио.
 Бог да му душу прости.
 (...)
 Сјеничића гробље

 Овде почива раб божи
 МИЛАН Зимоња
 бивши преседник суда
 општине горачке
 и двадесник народне војске
 I класе
 кога Турци ранише
 20 јуна 1876 г.
 на Водицама
 и умре од рана својиг
 (...)
 Зимоњића гробље

 Овде тико почива раб божји
 НИКОЛА Драшковић
 бивши председник
 општине горачке
 а који поживи 32 године
 престави се у вечност
 26-ог априла 1879 године.
 Бог да му душу прости.
 (...)
 Петковића гробље

 Овде у овом мрачном гробу
 почивају земљни остатци
 ВЛАДИМИРА Давидовића
 уваженог грађанина
 и бившег председника
 општине горачке
 кои часно поживи 58 год.
 и престави се у вечност
 1894 год. 4 априла.
 Бог да му душу прости.
 (...)
 Јаковљевића гробље

 У овом мрачном гробу
 почивају земни остатци
 дична Срба
 ЈОСИПА Стојановића
 бив. преседника опш. Горачке
 за време радикалне странке
 и ратоборац 1876 и 7 и 8 год.
 Који поживи 60. г.
 и умре 19 новембра 1901 год.
 Бог да му душу прости.
 (...)
 Черговиште

 У овом мрачном гробу
 сарањено је тело дичног Срба
 Живка М. Зимоњића
 поштованог грађанина овог села
 и бивши преседник дугогодишњи
 овог села Горачића
 кои часно поживи 48 год.
 а престави се у вечност
 27 јуна 1903 год.
 Познато је да ћемо умрети
 а са собом ништа не однети
 но скрштене на грудима руке.
 Зато браћо да се покајемо
 после смрти покајања нема.
 (...)
 Зимоњића гробље

 Ево гроба неизбежна двора
 ђе се одмара тело од умора
 дична Срба
 РАДОСАВА Јаковљевића
 поштованог грађанина
 и бив. Дугогодишњег
 преседника суда
 општине горачке
 и великорадни житељ
 с поштовањем и поверењем
 са својим суграђанима
 велику имовину зарадио
 кои од својег рођења
 часно поживи 86 год.
 а престави се у вечност
 21 септембра 1905 год.
 на жалост своје родбине
 и целе околине.
 Бог да му душу прости.
 (...)
 Јаковљевића гробље

 У овом мрачном гробу
 почивају земни остатци
 ПЕТРА Радосавчевића
 бив. председника суда оп. Горачке
 и војник ратног времена 1876 и 7 и 8 г.
 кои честно поживи 70 год.
 и престави се у вечност 2 јула 1907 г.
 Бог да му душу прости
 (...)
 Черговиште

 Овде е сарањен
 ПЕТАР Ружичић
 поштовани грађанин
 и бивши преседник општине горачке
 живи 61 г.
 умро 11 новембра 1913 год.
 Бог да му душу опрости
 (...)
 Ружичића гробље

 Овај споменик показује
 великога економа
 а поштеног домаћина
 МИЛИЋА А. Давидовића
 народног првака
 и бившег дугогодишњег
 преседника општине горачке
 који часно поживи 60 год.
 а умро 27 јануара 1915 г.
 Тело покојниково
 лежи овде у гробном мраку
 а споменик овај му мали
 да отвори светлос зраку
 Нека тело мирно спава
 покојника светло дело увечава.
 (...)
 Черговиште

 Ево гроба неизбежна двора
 где се одмара тело од умора
 дична Срба
 ВИЋЕНТИЈА Петковића
 поштованог грађанина
 и бивши преседник
 овог села Горачића
 кои часно поживи 70 г.
 а престави се у вечност
 6 априла 1931 год.
 Бог да му душу прости.
 (...)
 Петковића гробље

 ЈАКОВЉЕВИЋ ТИОСАВ
 из Горачића
 борац народне слободе из 1893. г.
 дугогодишњи председник ошптине
 и члан Окружне скушптине.
 А престави се 10 јуна 1935 године
 у 73 години старости.
 (...)
 Бог да га прости.
 (...)
 Јоровића гробље

 МИЛУТИН Раковић
 из Горачића
 јес мртав али му дело живи
 са којим са којим се наш народ диви
 наредник ратник од 1912-1918 год.
 јунак на пробоју солунском фронту у 1918 год.
 Борећи се против Бугара и Немаца
 са својом јуришном четом пробијо фронт.
 За ову дело одликован је Карађорђевом звездом
 и другим одликовањима.
 Бив[ши] председник општине
 пож[иви] 56 год.
 а умро 17-VII-1947. г.
 (...)
 Ружичића гробље

 Овде почива
 ВИТОМИР Петковић
 из Горачића
 капетан 1-ве класе
 носилац Албанске споменице
 солунац по жељи народа 1918 г.
 постављен за председника општине
 у Горачићима
 добар грађанин и дугогодишњи ловац
 умро 21-1-1948 г. у 74 г. живота.
 (...)
 Петковића гробље

Напомене

Извори 
 Маринковић Радован М, „Споменици председницима општине Горачићи - Драгачево”, Часопис за књижевност и културу „Расковник”, година XIX, број 73-74, јесен-зима 1993.
 Маринковић Радован М; Зоран Маринковић, Момчило Стевановић, „Камени памћеници Горачића”, Библиотека општине Лучани - Гуча, Гуча, 2017.
Драгачевски епитафи
Горачићки епитафи